b'\n_START_ARTICLE_\nOlavi Suvanto\n_START_PARAGRAPH_\nOlavi Wilhelm Suvanto (22. toukokuuta 1910 Helsinki \xe2\x80\x93 18. huhtikuuta 1963 Helsinki) oli suomalainen urheiluvaikuttaja, joka toimi Oy Veikkaus Ab:n toimitusjohtajana 1946\xe2\x80\x931963. Lis\xc3\xa4ksi h\xc3\xa4n oli Ty\xc3\xb6v\xc3\xa4en Urheiluliiton puheenjohtaja 1945\xe2\x80\x931951 sek\xc3\xa4 Suomen Olympiakomitean puheenjohtaja 1950\xe2\x80\x931951.\n_START_SECTION_\nUra\n_START_PARAGRAPH_\nSuvanto kirjoitti ylioppilaaksi Helsingin normaalilyseosta. H\xc3\xa4n voitti TUL:n nuorten mestaruuden voimistelussa vuonna 1926 sek\xc3\xa4 200 metrin rintauinnissa vuosina 1926 ja 1927. H\xc3\xa4n pelasi 1920-luvulla pes\xc3\xa4palloa helsinkil\xc3\xa4isess\xc3\xa4 Koiton Visassa ja oli my\xc3\xb6hemmin perustamassa Ty\xc3\xb6v\xc3\xa4en Mailapoikia vuonna 1932. Suvanto oli Ty\xc3\xb6v\xc3\xa4en Maila-Poikien edustusjoukkueen valmentaja 1934\xe2\x80\x931937 ja seuran puheenjohtaja 1935\xe2\x80\x931937. Lis\xc3\xa4ksi h\xc3\xa4n pelasi j\xc3\xa4\xc3\xa4palloa piirin mestaruussarjoissa ja oli Helsingin Ty\xc3\xb6v\xc3\xa4en Uimareiden puheenjohtaja vuodesta 1953. Vuosikymmenen lopussa Suvanto kuului pes\xc3\xa4palloilun yhteistoimintavaliokuntaan, joka pohti TUL:n ja Pes\xc3\xa4palloliiton v\xc3\xa4list\xc3\xa4 yhteisty\xc3\xb6t\xc3\xa4. Vuonna 1940 Suvanto oli It\xc3\xa4\xe2\x80\x93L\xc3\xa4nsi-ottelun tuomari, kun TUL:n pelaajat tulivat mukaan ensimm\xc3\xa4ist\xc3\xa4 kertaa. TUL:n liittotoimikuntaan Suvanto valittiin vuonna 1937 ja puheenjohtajaksi toukokuussa 1945._NEWLINE_Suomen Olympiakomitean j\xc3\xa4seneksi Suvanto valittiin 1945 ja h\xc3\xa4n istui kaikkiaan nelj\xc3\xa4 toimikautta vuoteen 1957 saakka. Talvella 1950\xe2\x80\x931951 h\xc3\xa4n oli muutaman kuukauden ajan Olympiakomitean vt. puheenjohtajana. Lontoon olympiakisoissa 1948 Suvanto toimi Suomen joukkueen matkanjohtajana. Vuonna 1947 h\xc3\xa4net nimettiin Helsingin olympiakisojen j\xc3\xa4rjestelytoimikunnan varapuheenjohtajaksi yhdess\xc3\xa4 Akseli Kaskelan ja A. E. Martolan kanssa. Poliittisen tasapainon vuoksi sosialidemokraatteihin lukeutunut Suvanto oli toimikunnassa TUL:n ja Kaskela porvarillisen SVUL:n edustajana. H\xc3\xa4n toimi my\xc3\xb6s kisojen huoltojohtajana. Valtion urheilulautakunnan j\xc3\xa4sen Suvanto oli vuodet 1942\xe2\x80\x931956 ja sen varapuheenjohtaja 1945\xe2\x80\x931950. H\xc3\xa4nelle my\xc3\xb6nnettiin Suomen urheilu- ja liikuntakulttuurin kultainen ansioristi._NEWLINE_Suvanto oli Oy Veikkaustoimisto Ab:n (nykyinen Veikkaus) toimitusjohtaja vuosina 1946\xe2\x80\x931963. H\xc3\xa4n joutui luopumaan teht\xc3\xa4v\xc3\xa4st\xc3\xa4 sairauden vuoksi muutamaa viikkoa ennen kuolemaansa.'